பாடம் 6
ஜலப்பிரளயம்
நோக்கம்: தேவன் பரிசுத்தர் என்பதால் அவர் பாவத்தைத் தண்டிக்கவேண்டும் என்று கற்பித்தல்.
வேத வாசிப்பு: ஆதியாகமம் 7:1-24
மனப்பாட வசனம்: யோவான் 3:36 – “குமாரனை விசுவாசிக்கிறவன் நித்திய ஜீவனை உடையவனாயிருக்கிறான்; குமாரனுக்குக் கீழ்ப்படியாதவனோ ஜீவனைக் காண்பதில்லை, தேவகோபம் அவன்மேல் நிலைத்திருக்கும்.”
பாடத்தை அளித்தல்
தொடக்கப் புள்ளி
கூட்டத்துக்கு முன்பு, இந்த வார வகுப்பில் நடித்துக் காட்ட ஒரு சிறிய நாடகத்தை ஏற்பாடு செய்யுங்கள். சுருக்கம் இதுவே: சமையல் நடக்கும் பாத்திரத்தைத் தொடவேண்டாம், கவனமாயிரு என்று தாய் தன் பிள்ளையை எச்சரிக்கிறாள். ஆனால் பிள்ளை அதைப் பொருட்படுத்தாமல் பாத்திரத்தைக் கவிழ்த்துவிடுகிறது. தாய் பிள்ளையைத் தண்டிக்கிறாள்.
இன்றைய போதனையின் முக்கிய குறிப்புகள்
1. பூமியில் வாழ்ந்தவர்களின் கீழ்ப்படியாமையும் பொல்லாத வழிகளும் மரணத்தை உண்டாக்கும் என்று தேவன் அவர்களை எச்சரித்தார். ஆனால் நோவா மட்டுமே தேவனுக்குச் செவிகொடுத்து அவர் வார்த்தைக்குக் கீழ்ப்படிந்தான். படம் 5-ஐக் காட்டுங்கள். நோவா தன் குடும்பத்தையும், தேவன் கட்டளையிட்டபடி சேர்த்த எல்லா மிருகங்களையும், தான் கட்டிய பேழைக்குள் சேர்த்தான். பின்பு தேவனே அவர்களுக்குப் பின்னால் கதவை அடைத்தார் (7:1-9, 16).
2. இந்த இடத்தில் பாடத்தில் ஒரு செயல்பாட்டைச் சேர்க்கலாம். ஒரு பகுதியைக் குறித்து அதைப் “பேழை” என்று அழையுங்கள். பிள்ளைகள் இரண்டிரண்டு பேராக “வாசல்” வழியாக நடந்து, தாங்கள் எந்த மிருகம் என்று சொல்லி, “உள்ளே” அமரட்டும். நீங்கள் நோவாவாக இருக்கலாம்.
3. ஏழு நாட்களுக்குப் பின் மழை பெய்யத் தொடங்கியது. 7:10-12-ஐப் பார்த்து மழை எப்படி வந்தது என்று விவரியுங்கள். படம் 6-ஐக் காட்டுங்கள். இது மிகவும் துயரமான படம். தேவன் எப்போதும் தம் வாக்கைக் காப்பாற்றுகிறார்; அதாவது சொன்னபடி செய்கிறார். ஆனால் மனிதர்கள் அவருடைய வார்த்தையை நம்புவதில்லை, அதில் விசுவாசம் வைப்பதில்லை.
4. மழை 40 பகலும் 40 இரவும் பெய்துகொண்டே இருந்தது. நிலத்திலும் ஆகாயத்திலும் இருந்த எல்லா உயிரினங்களும் மடிந்தன. ஆனால் நோவாவும் அவன் குடும்பமும் மிருகங்களும் இருந்த பேழை வெள்ளத்தின் மேல் பாதுகாப்பாக மிதந்தது (7:17-23).
மனப்பாட வசனத்தை மனதில் பதியவைத்தல்
கதைக்கு நம் பதில்
கீழ்ப்படியாமை தண்டனையைக் கொண்டுவரும் என்பதைக் காட்டும் ஒரு கதையைச் சொல்லுங்கள் அல்லது உண்மையில் நடந்த ஒரு நிகழ்ச்சியைப் பயன்படுத்துங்கள்; தண்டனை இப்போது வராவிட்டாலும் பின்பு வரும். உதாரணம்: ஆறுகளுக்கு அருகில் விளையாடக்கூடாது, தனியாகப் போகக்கூடாது என்று பிள்ளைகளுக்குச் சொல்லப்படுகிறது. இருந்தாலும் இந்த ஞானமான விதியை அலட்சியம் செய்வதால் ஒவ்வொரு ஆண்டும் பிள்ளைகள் ஆற்றில் மூழ்கி இறக்கிறார்கள். தேவனுக்குக் கீழ்ப்படிந்த நோவாவின் முன்மாதிரியை நாம் பின்பற்றவேண்டும். நாம் பெற வேண்டிய தண்டனையை ஏற்கத் தேவன் தம் குமாரனை அனுப்பினார். அவருக்குக் கீழ்ப்படிவது ஜீவனுக்கு வழிநடத்தும்.
